section_heading: Prvi svjetski rat
paragraph_text: Na početku Prvog svjetskog rata Marwitz je dobio zapovjedništvo nad II. konjičkim korpusom s kojim sudjeluje u njemačkom prodoru kroz Belgiju. Zadatak von der Marwitza i njegovog korpusa je bio da napreduje ispred 1. i 2. armije i tako izaziva pomutnju prikrivajući pritom pravi smjer njemačkog prodora. Zapovijedajući navedenim korpusom sudjelovao je u Bitci kod Haelena u kojoj je pretrpio neuspjeh s obzirom na to da svojim jedinicama nije uspio zauzeti strateški važan most koji su branile belgijske snage. Nakon toga Marwitz je sudjelovao u Prvoj bitci na Marni, te u Prvoj bitci na Aisnei u kojoj je II. konjički korpus prebačen u sastav 6. armije bavarskog princa Rupprechta. U listopadu 1914. godine II. konjički korpus u okviru 6. armije sudjeluje u bitkama poznatim pod nazivom Trka k moru, te u Prvoj bitci kod Ypresa.